Mɛɛ Gbɛ Nɔ Asafoŋ Onukpai Ni Yɔɔ Yehowa Odasefoi Ateŋ Lɛ Sɔmɔɔ Asafo Lɛ?\nAsafoŋbii lɛ asaramɔ\nWɔbɛ osɔfoi akuu ni awoɔ amɛ nyɔmɔ yɛ wɔgbɛjianɔtoo lɛ mli. Yɛ no najiaŋ lɛ, aholeɔ nɔkwɛlɔi ni sa koni ‘amɛkwɛ Nyɔŋmɔ asafo lɛ’ nɔ tamɔ bɔ ni afee be ni ato Kristofoi asafo lɛ shishi lɛ. (Bɔfoi 20:28) Asafoŋ onukpai nɛɛ hãa Nyɔŋmɔ mumɔ lɛ tsɔɔ amɛ gbɛ, amɛnyiɛɔ hiɛ yɛ asafo lɛ mli, ni amɛkwɛɔ asafo lɛ nɔ, ‘jeee tamɔ nɔ ni aanyɛ amɛnɔ, shi moŋ amɛjɛɔ amɛsuɔmɔ mli amɛfeɔ nakai yɛ Nyɔŋmɔ hiɛ; ni jeee yɛ sɛɛnamɔ gbonyo hewɔ hu, shi moŋ tsuijurɔ naa.’ (1 Petro 5:1-3) Mɛni amɛtsuɔ kɛyeɔ amɛbuaa wɔ?\nAmɛkwɛɔ wɔnɔ ni amɛbuɔ wɔhe. Asafoŋ onukpai lɛ kɛ gbɛtsɔɔmɔ hãa asafo lɛ kɛjɛɔ Ŋmalɛ lɛ mli, ni amɛyeɔ amɛbuaa asafoŋbii lɛ ni amɛhi Yehowa masɛi. Akɛni asafoŋ onukpai lɛ le akɛ Nyɔŋmɔ etuu nitsumɔ ni he hiaa nɛɛ ewo amɛdɛŋ hewɔ lɛ, amɛyeee ewebii lɛ anɔ nuŋtsɔmɛi asane, shi moŋ amɛyeɔ amɛbuaa amɛ ni amɛná miishɛɛ. (2 Korintobii 1:24) Asafoŋ onukpai lɛ bɔɔ mɔdɛŋ akɛ amɛbaale asafoŋbii lɛ ateŋ mɔ fɛɛ mɔ jogbaŋŋ, tamɔ bɔ ni tookwɛlɔ kwɛɔ egwantɛŋi lɛ ateŋ eko fɛɛ eko jogbaŋŋ lɛ.​—Abɛi 27:23.\nAmɛtsɔɔ wɔ bɔ ni wɔbaafee wɔfee Nyɔŋmɔ suɔmɔnaa nii. Daa otsi lɛ, asafoŋ onukpai lɛ kwɛɔ asafoŋ kpeei ni wɔfeɔ lɛ anɔ ni amɛkɛwajeɔ wɔhemɔkɛyeli lɛ. (Bɔfoi 15:32) Hii ni kɛ amɛhe ehã nɛɛ nyiɛɔ hiɛ hu yɛ shiɛmɔ nitsumɔ lɛ mli, amɛkɛ wɔ yaa shiɛmɔ, ni amɛyeɔ amɛbuaa wɔ ni wɔhe asa yɛ shiɛmɔ nitsumɔ lɛ fãi srɔtoi lɛ fɛɛ amli.\nAmɛwoɔ wɔteŋ mɔ fɛɛ mɔ hewalɛ. Asafoŋ onukpai lɛ jɛɔ Ŋmalɛ lɛ mli amɛkɛ wɔteŋ mɔ fɛɛ mɔ wieɔ ni amɛshɛjeɔ wɔmii koni wekukpaa ni yɔɔ wɔ kɛ Yehowa teŋ lɛ mli awa. Amɛbaanyɛ amɛkɛ wɔ awie yɛ shĩa loo amɛfee nakai yɛ Maŋtsɛyeli Asa lɛ nɔ.​—Yakobo 5:14, 15.\nYɛ nii ni asafoŋ onukpai lɛ tsuɔ yɛ asafo lɛ mli lɛ fɛɛ sɛɛ lɛ, ehe miihia ni amɛteŋ mɛi babaoo kɛ amɛbe lɛ eko atsu amɛheloonaa nitsumɔ kɛ weku mli sɔ̃i ahe nii. Esa akɛ wɔbu nyɛmimɛi hii ni tsuɔ nii waa nɛɛ.​—1 Tesalonikabii 5:12, 13.\nMɛni asafoŋ onukpai lɛ tsuɔ?\nMɛɛ gbɛi anɔ asafoŋ onukpai lɛ yeɔ amɛbuaa wɔteŋ mɔ fɛɛ mɔ?\nMɛɛ taomɔ nii esa akɛ mɔ ko ashɛ he? Obaanyɛ okane taomɔ nii ni Ŋmalɛ lɛ etsɔɔ akɛ esa akɛ mɔ ko ashɛ he dani ahala lɛ akɛ asafoŋ onukpa loo asafoŋ sɔɔlɔ lɛ yɛ 1 Timoteo 3:1-10, 12, kɛ Tito 1:5-9 lɛ.\nKɛmaje Mɔ Ko Kɛmaje Mɔ Ko Mɛɛ Gbɛ Nɔ Asafoŋ Onukpai Lɛ Sɔmɔɔ Asafo Lɛ?